Báthori Csaba

*Csendes varázslat*

Akik most nincsenek, elmondják,

ki vagyok.

Megosztják egymás némaságát,

boldogok.

Egy domborlatok közti zugban

rózsa hajt,

isten nincs, de a jó közel van,

úgy sohajt.

Nincs szivem, de perget a lélek

és a szél,

felosztva hallgatás és ének

egyben él.

Egyik vagyok, te vagy a másik,

föld és ég.

A dalban egyetlennek látszik

vég és ég.

*Leltározás*

Mi tartozik még életemhez?

 Az eső, a sírás, a reggel

földdel és éggel összerendez

 és kibékít a félelemmel.

Mély zugokba hullnak a dolgok,

 nem birok szennyezett magammal, -

számba dugja mennyekbe mártott

 ujjait lenyalni az angyal.

Idétlent gyűjt a keserűség,

 a bánat már senkit nem ismer, -

nem látja meg a semmi hősét,

 ki nem mérkőzik más szivekkel.

Egy elszólás, száraz csend, hanyagság,

 egy józan vagy épp részeg este,

s itt a sors. Nem érted a nótát

 többé, így esik nehezedre

az életed. Jobb a törésből

 erőt koholni, erőt venni

rajta, amikor befelé dől

 s bőrödtől lélekig zuhanni

készül véred összes siralma.

 Szelidíts, lopj angyalt magadnak,

és ne bízd holtra, hangtalanra,

 amit a fennlét még megadhat.

*Születésnapomra*

Éljek!

Ne legyek gémberedett sár

magamba nem térő dermedt nyomokkal!

Ne nyúljak tejbe késsel örömem, halálom

idején, amikor már égetik hajamat!

Ne legyen más súlyom a napvilágon,

mint a sustorgó láng s a tapsikoló ártatlanság!

Egészen a csúcsig virág vagy fájdalom:

legyek is, nem is, mint egy gyermek vagy a

vacsoracsillag!

Kemény sár, de három ló árnyéka rajta!

Édes tej, rongyos bőrű tej, zsenge fogam még nem ismeri!

Micsoda űr és erő ez a cserepes láng!

Lelkem zöldje és bolygó álma

ez a felbontatlan élet! Nem sík vagyok,

hanem minden órában görbe tánc és barázda!

Hogy énekeljenek-e a rosszak? Nem tudom.

Hogy ki veszít, ha elnémul az ínségek szeráfja, nem tudom.

Nem tudom, magasra jutunk-e a fájdalommal,

vagy itt szálldosunk örökre, ember és por és papírmadárka.

Nem tudom, összeállhat-e két ember egy ősi zokogás körül.

Éljek!

Egész testemnek fáj a tüske.

Egy életig tart, hogy megszülettem.

Hideg, de nem rideg a gyermekkor, a forrás.

Az az igazi fájdalom, hogy nem leszünk.